Komisijos Reglamentas (EB) Nr. 1516/95
1995 m. birželio 29 d.
iš dalies keičiantis Reglamentą (EEB) Nr. 1722/93, nustatantį išsamias Tarybos reglamentų (EEB) Nr. 1766/92 ir (EEB) Nr. 1418/76 taikymo taisykles dėl gamybos grąžinamųjų išmokų atitinkamai grūdų ir ryžių sektoriuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Austrijos, Suomijos ir Švedijos Stojimo aktu ir Reglamentu (EB) Nr. 3290/94 [2], ypač į jo 7 straipsnį,
atsižvelgdama į 1976 m. birželio 21 d. Tarybos reglamentą (EEB) Nr. 1418/76 dėl bendro ryžių rinkos organizavimo [3] su paskutiniais pakeitimais, padarytais Reglamentu (EB) Nr. 3290/94, ypač į jo 9 straipsnį,
kadangi 1993 m. birželio 30 d. Komisijos reglamentą (EEB) Nr. 1722/93, nustatantį išsamias Tarybos reglamentų (EEB) Nr. 1766/92 ir (EEB) Nr. 1418/76 taikymo taisykles dėl gamybos grąžinamųjų išmokų atitinkamai grūdų ir ryžių sektoriuose [4], su paskutiniais pakeitimais, padarytais Reglamentu (EB) Nr. 3125/94 [5], būtina pakoreguoti atsižvelgiant į grūdų importo režimą, numatytą daugiašalių derybų dėl prekybos Urugvajaus raunde priimtu Susitarimu dėl žemės ūkio; kadangi siekiant įsitikinti, ar gamybos grąžinamoji išmoka yra nustatyta teisingai, reikia nuolat stebėti kukurūzų ir (arba) kviečių ir miežių kainas pasaulio ir Bendrijos rinkose;
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1722/93 iš dalies keičiamas taip:
1. 1 straipsnio 6 dalis pakeičiama taip:
"6. Gamybos grąžinamoji išmoka už krakmolą, importuojamą į Bendriją pagal importo sistemą, dėl kurios yra sumažinamas importo muitas, negali būti skiriama."
2. 3 straipsnio 2 ir 3 dalys pakeičiamos taip:
"2. Apskaičiuojant grąžinamąją išmoką už vieną toną kukurūzų, kviečių, bulvių, ryžių arba skaldytų ryžių krakmolo, inter alia, yra remiamasi skirtumu tarp:
i) atitinkamo mėnesio intervencinės grūdų kainos, atsižvelgiant į kukurūzų rinkos kainų skirtumą; ir
ii) Roterdamo CIF tipinių importo kainų vidurkio, kuriuo remiamasi apskaičiuojant kukurūzų importo muitą per dvi savaites iki taikymo mėnesio, padaugintą iš koeficiento 1,60.
3. Grąžinamoji išmoka už toną miežių ar avižų krakmolo skaičiuojama pirmiausia pagal skirtumą tarp:
i) atitinkamo mėnesio intervencinės grūdų kainos, atsižvelgiant į miežių rinkos kainų skirtumus;
ii) ir Roterdamo CIF tipinių importo kainų vidurkio, kuriuo remiamasi apskaičiuojant miežių importo muitą per dvi savaites iki taikymo mėnesio, padaugintą iš koeficiento 2,7."
3. 12 straipsnis pakeičiamas taip:
"12 straipsnis
Per tris mėnesius nuo kiekvieno 3 straipsnio 1 dalyje nurodyto laikotarpio pabaigos, valstybės narės praneša Komisijai apie krakmolo (kukurūzų, kviečių, bulvių, miežių, avižų arba ryžių), už kurį buvo išmokėtos grąžinamosios išmokos, rūšį, kiekius ir kilmę bei produktų, kuriems gaminti buvo naudojamas krakmolas, rūšį ir kiekius."
2 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Jis taikomas nuo 1995 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. birželio 29 d.